
HAPET MBLEDHJA


Mimi Kodheli – Mirëmëngjesi, të gjithëve!
Fillojmë mbledhjen e Komisionit për Politikën e Jashtme, datë 17.1.2024. Sot në rendin e ditës kemi seancë dëgjimore me kandidatët për kre të misioneve diplomatike, respektivisht me ambasadorin Ilirian Kuka, ambasadoren Suela Janina dhe ambasadorin Ferit Hoxha. Do t’i lexoj me radhë përpara se të fillojmë me prezantimin e kandidatëve. Të ftuar janë zoti Turdiu, sekretar i Përgjithshëm në Ministrinë për Evropën dhe Punët e Jashtme dhe zotërinjtë ambasadorë.
Mirë se keni ardhur!
Fillojmë me zotin Ilirian Kuka, kandidat për ambasador i Jashtëzakonshëm dhe Fuqiplotë i Republikës së Shqipërisë në Republikën e Hungarisë, rezident.
Përpara se të fillojë me prezantimin e tij zoti Kuka, ju lutem, zoti sekretar i Përgjithshëm, dy fjalë për kandidatët.
Fjala për ju.
Gazmend Turdiu – Mirëmëngjesi, zonja kryetare, të nderuar deputetë, si dhe kolegë që keni ardhur sot për seancën dëgjimore!
Sot ne paraqesim tri kandidatura, zotin Ilirian Kuka, i cili është propozuar nga qeveria për ambasador në Hungari, Budapest, zonjën Suela Janina, e cila ka shërbyer deri tani në misionin e Shqipërisë pranë Bashkimit Europian dhe që do të emërohet në përfaqësinë tonë të përhershme pranë Kombeve të Bashkuara në Nju Jork, si dhe zotin Ferit Hoxha, i cili aktualisht shërben në misionin tonë në Nju Jork dhe do të shkojë si ambasador pranë Bashkimit Europian.
Kemi tri kandidatura që i paraqesim me kënaqësi, sepse kanë një përvojë diplomatike. Zoti Kuka ka shërbyer me shumë sukses në Pragë dhe e ka pranuar kandidimin për të shkuar ambasador në Budapest. Gjatë viteve që ka shërbyer në Pragë ka pasur një intensitifikim të marrëdhënieve dypalëshe ndërmjet Shqipërisë dhe Çekisë. Ne kemi besimin se të njëjtin kontribut që zoti Kuka ka dhënë në Pragë do ta japë edhe në Budapest për ta shtyrë më përpara nivelin e marrëdhënieve dypalëshe me Hungarinë. 
Sipas radhës së prezantimit, është zonja Suela Janina. Zonja Suela Janina është diplomate karriere. Ka një periudhë mjaft të gjatë shërbimi në Ministrinë e Jashtme dhe në detyra mjaft të rëndësishme. E fundit, siç u përmend, është si ambasadorja jonë pranë Bashkimit Europian. Zonja Janina e ka filluar karrierën e saj si specialiste në Drejtorinë e Traktateve dhe të Marrëveshjeve Ndërkombëtare, duke arritur deri në pozitën e drejtoreshës në këtë drejtori, me kontribute shumëvjeçare, mjaft të vyera, në mbështetje qoftë të aktivitetit të Ministrisë së Punëve të Jashtme, qoftë edhe të të gjithë kuadrit ligjor dypalësh dhe shumëpalësh që Shqipëria ka miratuar gjatë këtyre viteve.
Të njëjtat fjalë mund t’ju them edhe për zotin Ferit Hoxha. Edhe zoti Hoxha është një diplomat shumë i vjetër dhe me mjaft përvojë. Ai ka shërbyer në disa vende. Në Tiranë ka qenë drejtor i Drejtorisë së Bashkëpunimit Euroatlantik, më pas ka shërbyer në Bruksel, në Paris si ambasador pranë qeverisë franceze. Po ashtu, ka shërbyer në Paris në misionin tonë pranë UNESCO-s, ka shërbyer në Nju Jork më parë, është kthyer përsëri në Nju Jork gjatë periudhës kur Shqipëria ishte anëtare jo e përhershme e Këshillit të Sigurimit. Për rezultatet e punës së tij është e kotë të flasim, pasi aktiviteti i Shqipërisë në Këshillin e Sigurimit ka qenë me të vërtetë i spikatur dhe i lavdëruar nga të gjithë partnerët tanë. Ne jemi të sigurt që zoti Hoxha do të vazhdojë ta japë kontributin e tij, sikurse edhe më parë, në krye të misionit tonë pranë Bashkimit Europian, edhe tani në këtë fazë kaq të rëndësishme ku Shqipëria kaloi procesin screening dhe shpreson të hapë negociatat për anëtarësim në Bashkimin Europian.
Zonja kryetare, unë mbetem në dispozicion të anëtarëve të komisionit, nëse do të kenë pyetje të mëtejshme.
Nëse ju do të jeni dakord, do të kisha kënaqësinë të filloni me prezantimin e ambasadorëve.
Mimi Kodheli – Faleminderit, zoti Turdiu për prezantimin korrekt dhe dashamirës ndaj kolegëve!
Fillojmë pa humbur kohë me ambasadorin Kuka, kandidat për ambasador i Jashtëzakonshëm dhe Fuqiplotë i Republikës së Shqipërisë në Republikën e Hungarisë, rezident.
Zoti ambasador, është kënaqësi t’ju kemi pranë nesh. 
Fjala për ju.
Ilirian Kuka – E nderuar zonja Mimi Kodheli, kryetare e Komisionit të Jashtëm,
Të nderuar anëtarë të Komisionit të Jashtëm,
Të nderuar përfaqësues të Ministrisë së Jashtme,
Është një nder i madh për mua të jem para jush sot si kandidat për ambasador i Jashtëzakonshëm dhe Fuqiplotë i Republikës së Shqipërisë në Republikën e Hungarisë. Kam pasur privilegjin t’i shërbej shtetit shqiptar në disa detyra të rëndësishme, së fundi si ambasador i Jashtëzakonshëm dhe Fuqiplotë i Republikës së Shqipërisë në Republikën Çeke. Në çdo moment kam bërë maksimumin për të promovuar interesat e vendit, duke mundësuar rritjen e bashkëpunimit dhe të shkëmbimeve si në nivelin dypalësh, ashtu edhe në nivelin shumëpalësh.
Ky impenjim ka rezultuar në rritjen konkrete të treguesve ekonomikë dhe turistikë ndërmjet vendeve tona. Si shembull është rritja e shkëmbimeve tregtare me Çekinë, e cila është rritur me 30%, si dhe rritja e numrit të vizitorëve nga Çekia në Shqipëri, sidomos gjatë vitit 2023, me 43,5% deri në fund të gushtit të vitit 2023 në krahasim me totalin e gjithë vitit 2022. Përvoja në ushtrimin e detyrave të deritanishme do të shërbejë si një bazë për të përmbushur me sukses drejtimin e përfaqësisë diplomatike në Hungari. Jam i bindur se do të nevojiten përpjekje dhe angazhime më të mëdha për ta përmbushur këtë mision të rëndësishëm, por ju siguroj se, në rast se do të më jepet konfirmimi juaj dhe dekretimi i Presidentit të Republikës, do të bëj maksimumin për ta prezantuar denjësisht Shqipërinë dhe për të rritur në mënyrë të ndjeshme nivelin e bashkëpunimit ndërmjet vendeve tona.
Marrëdhëniet diplomatike me Hungarinë të vendosura në vitin 1922 janë në një fazë të rëndësishme politike, duke kulmuar në qershor të vitit 2023 me vizitat e nivelit më të lartë, siç ishte ajo e Presidentes hungareze, zonjës Katalin Novak, si dhe vizita e Kryeministrit të Hungarisë Viktor Orban, i shoqëruar nga ministri i Jashtëm Peter Szijarto. Këto vizita të nivelit të lartë tregojnë se mes vendeve tona ekziston një vullnet i qartë politik për zgjerimin e bashkëpunimit ekonomik, si dhe intensifikimin e dialogut politik.
Shqipëria ka marrëdhënie të qëndrueshme me Hungarinë në planin dypalësh rajonal dhe ndërkombëtar. Ato zhvillohen në të gjitha dimensionet, si politike, ekonomike dhe humane. Pjesë e këtij bashkëpunimi rajonal është edhe koordinimi i përpjekjeve brenda forumeve dhe nismave rajonale. Shqipëria dhe Hungaria janë anëtare të NATO-s dhe si të tilla bashkëpunimet në fushën e sigurisë kanë qenë dhe mbeten thelbësore ndërmjet dy vendeve tona. Gjithashtu, Hungaria është një ndër vendet e para anëtare të BE-së që ratifikoi Marrëveshjen e Stabilizim-Asociimit ndërmjet BE-së dhe Shqipërisë. Integrimi europian i të gjithë rajonit të Ballkanit Perëndimor është me interes të madh për Hungarinë, duke qenë në afërsi të ngushtë dhe gjeostrategjike me rajonin. Do të vazhdojmë përpjekjet për të siguruar që Hungaria të mbetet një nga mbështetëset kryesore të integrimit të Shqipërisë në Bashkimin Europian. Kjo do të arrihet duke rritur shkëmbimet ndërmjet institucioneve, të parlamentit dhe grupeve parlamentare, si të Komisionit të Jashtëm dhe të Komisionit të Sigurisë, por edhe të instancave të tjera.
Dimensioni ekonomik është shumë i rëndësishëm për sa i përket bashkëpunimit dypalësh, duke pasur parasysh që Hungaria konsiderohet një investitor kyç në Shqipëri dhe numri i investimeve hungareze në Shqipëri po rritet ndjeshëm. Teksa Hungaria më parë ishte investitori i huaj i 25-të në vend, tani ajo ka shkuar në vendin e 10-të. Kjo do të thotë se diplomacia ekonomike do të jetë një ndër prioritetet kryesore për misionin tim, duke u bazuar në zhvillimet mjaft pozitive të deritanishme. Unë do të punoj për të rritur jo vetëm investimet hungareze në Shqipëri, por do të fokusohem edhe në rritjen ose mbështetjen e kompanive shqiptare që të futen në tregun hungarez. Gjithashtu, rritja e shkëmbimeve tregtare ndërmjet vendeve tona do të jetë një aspekt tjetër i rëndësishëm, duke asistuar kompanitë shqiptare që t’i prezantojnë produktet e tyre në tregun hungarez. 
Një tjetër aspekt i rëndësishëm dhe objektiv kryesor do të jetë edhe promovimi i bukurive natyrore dhe i turizmit në Shqipëri, duke ndihmuar në promovimin e resorteve turistike bregdetare dhe malore shqiptare, gjë që do të mundësojë shtimin e vizitorëve hungarezë në Shqipëri. Në përgjithësi, duke përfshirë sa më lart, dhe nëpërmjet mekanizmave të diplomacisë publike do të promovoj rritjen e imazhit të Shqipërisë në Hungari. 
Po ashtu, bashkëpunimi në fusha të tjera me interes dypalësh si ajo e arsimit dhe e kulturës, nënshkrimi i marrëveshjeve, realizimi konkret i tyre dhe avancimi i marrëveshjeve në fusha të tjera me interes të përbashkët do të jenë në fokus të aktivitetit tim. Marrëveshjet dypalëshe midis vendeve tona kanë edhe një dimension human të reflektuar në urat lidhëse në planin e diasporës shqiptare të hershme dhe të re në Hungari. Në rast se konfirmohem, do të synoj që gjatë mandatit tim të ngre zërin dhe të promovoj midis dialogut me palën hungareze, por edhe me vetë përfaqësuesit e diasporës shqiptare, shqetësimet dhe kërkesat e tyre. 
Në një plan tjetër do të mbështes shkëmbimet që do të sjellin progres ndër prioritetet tona të përbashkëta, duke mundësuar takime të ekspertëve nga fusha të ndryshme të shoqërisë, studentëve dhe artistëve të ndryshëm për t’i zhvilluar më tej marrëdhëniet dypalëshe. Nënvizoj se në rast konfirmimi do të bëj të gjitha përpjekjet për ta kryer me nder, dinjitet dhe sukses këtë detyrë të rëndësishme.
Shumë faleminderit!
Mimi Kodheli – Ambasador Kuka, e vlerësoj shumë prezantimin tuaj, pasi keni ditur të bëni gjëra të mira dhe ndryshe gjatë qëndrimit tuaj në pozicionin e përfaqësuesit të Republikës së Shqipërisë në nivelin e ambasadorit në Republikën Çeke. Hungaria është një vend i rëndësishëm, ashtu siç edhe ju e përmendët, për Shqipërinë, është një vend i BE-së, anëtar i NATO-s, një vend me potencial të madh. Ne kemi 100 vjet marrëdhënie diplomatike me të, pra marrëdhëniet i kemi të hershme dhe historike, kështu që pozicioni juaj është një pozicion sa i nderuar aq edhe i rëndësishëm.
Personalisht dua t’ju uroj çdo të mirë dhe suksese në këtë karrierë!
Kolegë, hapim diskutimet.
Kush ka pyetje për t’i bërë ambasadorit?
Shoh kolegun Kollçaku. 
Fjala për ju, zoti Kollçaku.
Shoh edhe kolegen Konomi.
Më pas fjalën e ka zonja Konomi.
Bardhyl Kollçaku – Përshëndetje!
E nderuar zonja kryetare,
Të nderuar ambasadorë dhe zoti sekretar i Përgjithshëm i Ministrisë së Jashtme,
I dëgjova me vëmendje prioritetet e kandidatit për ambasador në Republikën e Hungarisë, zotit Kuka. Jam besimplotë se, ashtu siç u dha një hov marrëdhënieve dypalëshe me Republikën Çeke gjatë mandatit të tij, ambasadori Kuka, në rast se do të dekretohet nga Presidenti, do të vazhdojë me të njëjtin angazhim për t’i çuar më tej marrëdhëniet, që aktualisht janë shumë të mira, midis Republikës së Shqipërisë dhe Republikës së Hungarisë. Zoti Kuka i ceku disa nga prioritetet e mandatit të tij të ardhshëm, nëse do të dekretohet. Jam i sigurt që Presidenca e Bashkimit Europian e ndjek ambasadorin Kuka ose ambasadori Kuka e ndjek Presidencën e Bashkimit Europian, pasi në qershor të vitit 2024 Hungaria do të marrë presidencën e Bashkimit Europian.
Natyrisht, integrimi europian është busulla e politikës sonë të jashtme, prandaj për ambasadorin Kuka edhe ambasadorët e tjerë (më vonë do të kemi edhe ambasadorin Hoxha që pritet të dekretohet për ambasador në Bashkimin Europian), jam i sigurt se faciliteti i integrimit europian të Shqipërisë do të jetë pika kryesore e agjendës së tyre. Unë jam i sigurt që edhe bashkëpunimi në fushën e mbrojtjes do të jetë po ashtu i rëndësishëm. Zoti ambasador përmendi që të dyja vendet tona janë anëtare të NATO-s. Unë mund ta thelloj pak më tej, që bashkëpunimi ynë nuk është vetëm në kuadrin e NATO-s, por pa dyshim ai është më kryesori. Ne kemi me Hungarinë një bashkëpunim shumë të rëndësishëm dypalësh, një bashkëpunim rajonal në kuadrin e forcës së gatshme të Bashkimit Europian, por nuk duhet të harrojmë që Hungaria është një kontribuuese shumë e madhe edhe në trupën e NATO-s në KFOR. Para një viti ka pasur kryesinë e KFOR-it, ka qenë një gjeneral hungarez, dhe pritet që në rotacionin e ardhshëm të jetë prapë. Unë mendoj se në agjendën e kandidatit për ambasador të jetë edhe bashkëpunimi në fushën e mbrojtjes, por edhe në fushën e sigurisë, si dhe në fusha të tjera, me Interpolin dhe me policinë, duke qenë një ndër piketat kryesore. Jam i sigurt që do të jetë në vëmendjen e ambasadorit, siç e ka bërë në Republikën Çeke, edhe diplomacia parlamentare. Jo vetëm grupi i miqësisë me Hungarinë, por edhe Komisioni i Jashtëm duhet të jenë në vëmendjen e ambasadorit për mandatin e tij të ardhshëm.
Faleminderit!
Mimi Kodheli – Falënderoj kolegun Kollçaku!
Fjalën e ka kolegia Konomi.
Hatixhe Konomi – Faleminderit, zonja kryetare!
Zoti Kuka, edhe unë si kolegu Kollçaku, së pari, ju falënderoj për kontributin tuaj të spikatur si ambasador në Republikën e Çekisë!
Jam e sigurt që do të keni të njëjtin përkushtim dhe sukses edhe si ambasador i Republikës së Hungarisë, në rast se do të konfirmoheni. 
E dëgjova me vëmendje platformën dhe objektivat tuaja dhe, t’ju them të drejtën, ju na ezauruat një pjesë të mirë të pyetjeve që unë dhe kolegët e mi kishim menduar për t’ju bërë. Unë do të ndalem tek ajo që ju e përmendët si një ndër prioritetet kryesore të punës suaj, diplomacia ekonomike, sepse mendoj se është një ndër sektorët ku ju si ambasador mund të kontribuoni edhe më shumë. Siç edhe ju e përmendët, marrëdhëniet tona politike me Republikën e Hungarisë janë në nivele shumë të mira, por edhe ato ekonomike gjatë viteve të fundit kanë ardhur duke u rritur. Këtu do të doja të përmendja investimet tregtare hungareze në Shqipëri, të cilat para disa viteve ne i konsideronim si modeste, por sot realisht janë në nivele të kënaqshme, falë edhe bashkëpunimit midis dy qeverive.
Patjetër që kjo është një fushë e gjerë dhe ka shumë vend për të punuar, unë jam e sigurt që edhe kontributi juaj si ambasador me përvojë do të jetë i spikatur në këtë drejtim. 
Në fakt, nuk kam pyetje, kjo ishte thjesht si koment. Mua më erdhi shumë mirë që ju e kishit si një ndër prioritetet kryesore diplomacinë ekonomike. Dua t’ju uroj suksese dhe punë të mbarë, në rast se do të aprovoheni në këtë detyrë!
Faleminderit!
Mimi Kodheli – Faleminderit, kolegia Konomi!
Ambasadori Kuka, fjala për ju.
Ilirian Kuka – Zonja kryetare, ju falënderoj shumë për fjalët pozitive!
Të nderuar deputetë,
Patjetër që do t’i ndjek sugjerimet që ju përmendët. Siç jua referova edhe gjatë prezantimit, diplomacia parlamentare ka marrë ose ka një vend të rëndësishëm në aktivitetin tim diplomatik. Edhe gjatë prezantimit e përmenda që roli i Komisionit të Jashtëm është mjaft i rëndësishëm dhe organizimi i takimeve dypalëshe midis anëtarëve të Komisionit të Jashtëm hungarez dhe atyre shqiptarë është mjaft i rëndësishëm, gjithashtu edhe i komisioneve të tjera si Komisioni i Sigurisë. 
Siç e tha edhe zoti Kollçaku, patjetër do të përpiqemi që në fushën e sigurisë të jemi sa më aktivë, duke parë rolin e madh që ka Hungaria, si në pjesën e KFOR-it, pavarësisht se jemi anëtarë të NATO-s, por gjithashtu edhe në detyrat specifike që mund të kemi dhe në kontributet specifike që ato mund t’u japin Forcave tona të Armatosura dhe jo vetëm, policisë, Interpolit dhe të gjitha aspekteve të tjera. 
Siç e përmenda, diplomacia ekonomike gjithmonë ka pasur një rol të rëndësishëm në aktivitetin tim diplomatik dhe patjetër që do të ketë edhe në këtë mision një pozicion të rëndësishëm, duke ditur që Hungaria është edhe më aktive sesa ka qenë Republika Çeke kundrejt Shqipërisë. Të jeni të sigurt se do të ofroj 100% të mundësive të mia që ky nivel ekonomik shkëmbimesh tregtare të rritet edhe më lart.
Gjithashtu, do të synojmë edhe shkëmbime të anëve të tjera, pra që edhe produkteve dhe kompanive shqiptare t’u lehtësohet hyrja në tregun hungarez dhe jo vetëm investimeve hungareze në Shqipëri. 
Ju falënderoj për fjalët e mira dhe pozitive!
Jam në dispozicionin tuaj!
Mimi Kodheli – Faleminderit, ambasadori Kuka!
Ka pyetje apo komente të tjera nga kolegët?
Shoh që nuk ka.
Ju falënderoj zoti ambasador për prezantimin!
Ju uroj punë të mbarë dhe suksese!	
Kalojmë te ambasadorja Janina.
Fjala për ju.
Suela Janina – E nderuar zonja kryetare,
Të nderuar anëtarë të Komisionit të Politikës së Jashtme,
I nderuar sekretar i Përgjithshëm,
Kam nderin sot të paraqitem para jush si kandidaturë për postin e ambasadores së Jashtëzakonshme dhe Fuqiplotë e Republikës së Shqipërisë pranë Organizatës së Kombeve të Bashkuara dhe ambasadorit jorezident në Republikën e Kubës. Shërbimi si ambasadore pranë Organizatës së Kombeve të Bashkuara, nëse kandidatura ime do të konfirmohet nga ju dhe do të dekretohet nga Presidenti i Republikës, do të jetë një përgjegjësi e veçantë në këtë fazë të karrierës sime diplomatike, e cila do të më japë privilegjin që të ripërtërijë angazhimin dhe ta përqendroj të gjithë eksperiencën time prej 25 vjetësh në shërbimin e jashtëm në këtë detyrë të rëndësishme. 
Vendi ynë sapo ka përfunduar me sukses një nga aktivitetet diplomatike më impenjuese, por njëkohësisht edhe një nga përfaqësimet më dinjitoze në politikën e jashtme, mandatin 2-vjeçar në Këshillin e Sigurimit, duke fituar në përfundim të këtij mandati një profil të spikatur dhe të vlerësuar në gjirin e organizatës më të madhe globale. Vendi ynë gjatë ushtrimit të këtij mandati ka marrë përsipër përgjegjësi, suksesi i të cilave nuk matet me madhësinë e vendit, por me forcën e vlerave që kemi mbrojtur. Veçanërisht dua të theksoj këtu Ukrainën. Si bashkëpenëmbajtës me Shtetet e Bashkuara, vendi ynë mbrojti me vendosmëri kauzën e saj jo vetëm sepse është e drejtë, por edhe sepse ajo përfaqëson vlerat tona të konfirmuara të respektit për të drejtën ndërkombëtare. Si një dëshmitar i radhës së parë në Bruksel mund të pohoj se ky mandat ka ndikuar pozitivisht edhe në konsolidimin e bashkëpunimit të privilegjuar me BE-në, që, veçanërisht gjatë këtyre dy vjetëve, e ka provuar dhe konfirmuar se Shqipëria në fushën e politikës së jashtme dhe të sigurisë jo vetëm është një partnere e besueshme, por është konsideruar me meritë si një vend anëtar de facto.
Të nderuar anëtarë të komisionit, unë jam e ndërgjegjshme për rëndësinë e detyrës për të cilën jam propozuar, pas këtij momenti kulmor të marrëdhënieve tona me OKB-në. Unë e kam të qartë përgjegjësinë që më duhet për ta mbajtur përfaqësimin në lartësinë e duhur, ndaj do të angazhohem maksimalisht për ta realizuar këtë detyrë me dedikim dhe profesionalizëm. 
Objektiv kryesor gjatë punës sime në këtë mandat do të jetë jo vetëm ruajtja e profilit të lartë të përfaqësimit të vendit, por edhe rritja e këtij profili në fushat e bashkëpunimit në të gjithë spektrin e sistemit të OKB-së. Unë besoj se Shqipëria, edhe pse një vend i vogël, mundet dhe duhet të jetë një zë i fuqishëm në arenën ndërkombëtare për demokracinë, barazinë, paqen dhe zhvillimin. Për të arritur këtë objektiv e gjykoj të nevojshme se puna ime dhe misioni im duhet të fokusohen në dy drejtime kryesore: 
Së pari, të zhvillojmë një përfaqësim diplomatik proaktiv, nëpërmjet angazhimit të shtuar, për të dhënë kontributin e vendit tonë në përmbushjen e objektivave të Kartës së OKB-së, sikurse janë ruajtja e paqes dhe sigurisë, të drejtat e njeriut dhe zhvillimi i qëndrueshëm. Në punën e përditshme me anëtarësinë e OKB-së dhe organizmat e saj, ne do të përpiqemi të promovojmë dialogun për të ngushtuar diferencat në qëndrime, si dhe për të ndërtuar konsensusin për çështje të interesit parësor të politikës sonë të jashtme, që do të jenë në agjendën e diskutimeve të OKB-së. 
Së dyti, ta kthejmë këtë kontribut të vlerësuar në sistemin e OKB-së në një vlerë të shtuar së brendshmi, duke shfrytëzuar në mënyrë sa më të dobishme për zhvillimin e vendit të gjitha instrumentet, politikat, përvojat dhe mundësitë që ofron sistemi i OKB-së. 
Sfidat e kohës që po kalojmë, rreziqet për paqen dhe sigurinë globale, konfliktet dhe krizat humanitare, të cilat po përhapen, kanë sfiduar institucionet ndërkombëtare, veçanërisht OKB-në, si e vetmja organizatë universale, që mund t’u përgjigjet këtyre sfidave komplekse.
Qeverisja shumëpalëshe, e cila u ndërtua kohë më parë, (në një kohë më pak kërkuese mund të themi), nuk i përgjigjet në mënyrë të përshtatshme botës së sotme komplekse, të ndërthurur dhe që po ndryshon me shpejtësi. 
Të gjitha këto sfida do të shqyrtohen në “Samitin e së ardhmes”, një aktivitet i nivelit të lartë, që do të bëjë bashkë në shtator të këtij viti liderët e botës për të arritur një konsensus të ripërtërirë për krijimin e një të tashmeje më të mirë, që jep garanci për një të ardhme të sigurt.
Misioni në OKB do të angazhohet deri në mbajtjen e këtij eventi që të kontribuojë, sigurisht, së bashku me partnerët, për ta shfrytëzuar këtë mundësi, për të ringjallur besimin e tronditur ndaj bashkëpunimit ndërkombëtar dhe për të rigjallëruar multilaterizmin. 
“Samiti i së ardhmes” do të jetë, gjithashtu, një mundësi e mirë për të nxitur arritjen e objektivave të zhvillimit të qëndrueshëm, si një thirrje globale për veprim, për t’i dhënë fund varfërisë, për të mbrojtur mjedisin dhe klimën në tokë, si dhe për të siguruar që njerëzit, pavarësisht vendndodhjes, të mund të gëzojnë paqe dhe mirëqenie. 
Shqipëria është e angazhuar në zbatimin e objektivave të zhvillimit të qëndrueshëm, konkretisht “Agjendës 2030”, dhe është ndër vendet e pakta në botë, pjesë e programit pilot të OKB-së, për zbatimin e objektivit 16, i cili ka të bëjë me forcimin e institucioneve demokratike, shtetin e së drejtës, zhvillimin e një ekonomie të qëndrueshme tregu dhe respektimin e të drejtave të njeriut.
Misioni pranë OKB-së do të ndjekë me prioritet ecurinë e këtyre objektivave për vendin tonë në bashkëpunim me të gjitha institucionet, ku do të theksoja rëndësinë që ka roli i Kuvendit të Shqipërisë dhe efikasitetin e mekanizmave dhe instrumenteve parlamentare, për të mundësuar monitorimin dhe nxitjen e zbatimit të SDG-ve.
Një aspekt i rëndësishëm në këtë drejtim është edhe bashkërendimi i objektivave të zhvillimit të qëndrueshëm me ato të integrimit europian, që në rastin e vendit tonë është një domosdoshmëri. 
Në aspektin e përvojës profesionale të fituar në Bruksel, unë do të angazhohem për një plan konkret të nxitjes së sinergjive të nevojshme, për t’i maksimizuar përfitimet në të dyja proceset. 
Ndonëse zgjidhja e konflikteve dhe paqeruajtja, ku edhe vendi ynë kontribuon, janë përpjekjet më të dukshme, sistemi i OKB-së, ku përfshihen edhe agjencitë e specializuara, është i angazhuar në një numër të madh aktivitetesh, që synojnë përmirësimin e jetës së njerëzve në të gjithë botën, në aspekte të tjera themelore të zhvillimit, si: klima, përballja me fatkeqësitë natyrore, teknologjia, çarmatimi, arsimi, të drejtat e njeriut dhe avancimi i grave. Këto fusha do të jenë në vëmendje të punës sonë, për të nxjerrë në pah shembujt e mirë dhe promovimin e progresit që ka shënuar Shqipëria në fushat e të drejtave të njeriut dhe shoqërisë demokratike, rolit tonë në fushën e çarmatimit, luftës kundër terrorizmit dhe ekstremizmit të dhunshëm, kontributin e spikatur për bashkëpunimin, sigurinë dhe stabilitetin në rajon, evidentimin e traditës sonë të shkëlqyer të tolerancës fetare dhe kulturore. 
Ne do të bashkëpunojmë me të gjitha organizmat në sistemin e OKB-së për më shumë përshtatshmëri, efektivitet dhe koherencë të aktiviteteve për zhvillim të OKB-së në terren, për ta orientuar aktivitetin e OKB-së në vendin tonë drejt zbatimit të prioriteteve tona për forcimin e institucioneve demokratike; përmirësimin e standardeve për shëndetin dhe punën; aksesin në shërbime bazë, të barabarta dhe cilësore; mbrojtjen mjedisore dhe përgatitjen ndaj fatkeqësive; reduktimin e pabarazisë sociale; konsolidimin e cilësisë në arsim; promovimin e të drejtave të njeriut në përgjithësi, veçanërisht të grave dhe fëmijëve, për t’u siguruar që askush të mos mbetet pas. 
Gjatë 3 vjetëve në vijim vendi ynë do të ketë një rol të rëndësishëm në një prej shtyllave kryesore të sistemit të OKB-së: mbrojtjen dhe respektimin e të drejtave të njeriut. Si anëtar i Këshillit të të Drejtave të Njeriut, vendi ynë do të punojë brenda sistemit të OKB-së për të garantuar respektimin universal të të drejtave të njeriut dhe lirive themelore. 
Në këtë aspekt, misioni do të angazhohet që të koordinojë punën jo vetëm me kolegët në Gjenevë, ku zhvillohet aktiviteti kryesor i Këshillit, por do të bashkëpunojë ngushtë me shtetet e tjera anëtare të OKB-së, përfaqësues të shoqërisë civile dhe të gjithë partnerët për zbatimin e këtyre angazhimeve. 
Më lejoni të marr pak minuta për të referuar disa vlerësime dhe për marrëdhëniet me Republikën e Kubës, sepse, në rast se do të konfirmohem nga ju dhe do të dekretohem nga Presidenti i Republikës, do të mund të përfaqësoj vendin si ambasadore e Jashtëzakonshme dhe Fuqiplotë jorezidente. Marrëdhëniet diplomatike mes vendit tonë dhe Kubës janë vendosur në vitin 1960 dhe pas viteve ’90 për një kohë të gjatë kanë qenë thjesht në nivel protokollar. Tashmë niveli është rritur në përfaqësim ambasadorësh, ku për vendin tonë, siç është tashmë e njohur, mbulohet nga misioni i OKB-së në Nju Jork, ndërsa për Kubën mbulohet nga ambasada e saj në Sofje.
 Në aspektin e marrëdhënieve dypalëshe shënohet një nivel normal. Në lidhje me mundësitë e intensifikimit të bashkëpunimit nga ana jonë, mbahet një qëndrim i kujdesshëm, i lidhur edhe me zhvillimet politike në këtë vend, kryesisht me respektimin e të drejtave të njeriut dhe të lirive themelore, përfshirë këtu edhe qëndrimet e partnerëve tanë strategjikë. 
Shërbimet tregtare rezultojnë në shifrat të papërfillshme. Në kuadrin e OKB-së Shqipëria ka bashkësponsorizuar rezolutat e SHBA-ve dhe të BE-së për të drejtat e njeriut në Kubë. Kjo lidhet me faktin se vendet tona kanë një qasje krejt të ndryshme në çështjet e të drejtave të njeriut. Shqipëria ka vijuar të votojë pro për heqjen e embargos ndaj Kubës në Asamblenë e Përgjithshme të OKB-së, një çështje kjo e rëndësishme për diplomacinë e tyre. 
 Megjithëse mundësitë për rritjen e bashkëpunimit dypalësh janë tejet të kufizuara në këtë dosje, do të mundohemi të nxisim komunikimin korrekt, shkëmbimet me interes reciprok, duke respektuar parimet dhe prioritet tona, përfshirë edhe partneritetet strategjike. 
Një drejtim tjetër, të cilin dua ta theksoj, jo vetëm në aspektin e marrëdhënieve me Kubën, është që ne të vijojmë punën për të nxitur njohjen e Kosovës, gjë që është e rëndësishme. Siç dihet, Kuba është një vend që nuk e njeh Kosovën. Ky prioritet do të ndiqet jo vetëm me Kubën, por, në kuadër të angazhimit në OKB, edhe me vendet e tjera mosnjohëse dhe skeptike, duke u ndalur te rëndësia që procesi i njohjeve ka për Kosovën dhe jo vetëm për Kosovën, por edhe për stabilitetin dhe prosperitetin e rajonit të Ballkanit dhe më gjerë. Besoj se me punën tonë do të arrijmë të ndihmojmë realizmin e objektivit kryesor të Kosovës, që është anëtarësimi i plotë në OKB.
Unë ju falënderoj për kohën dhe për vëmendjen tuaj!
Mirëpres pyetje dhe sugjerime nga ana juaj.
Faleminderit!
Mimi Kodheli – Faleminderit! 
Ju falënderoj, zonja Janina!
Unë e vlerësoj realisht shumë kontributin tuaj  në pozicionin tuaj të mëparshëm! Ka qenë me të vërtetë një periudhë historike për Shqipërinë jo vetëm hapja e negociatave, por i gjithë procesi, që pasoi më tej hapjen e kapitujve e kështu me radhë, një punë e jashtëzakonshme dhe intensive, në mënyrë të veçantë dua të përgëzoj të gjithë ata anëtarë qeverie dhe jo vetëm, edhe punonjës të administratës, që me përkushtim, sigurisht të ndihmuar dhe suportuar edhe nga ju, kanë arritur rezultate ekselente.
Ju bëtë një paraqitje më shumë se shteruese në perspektivën e detyrës suaj të re, nëse do të miratoheni në komisionin tonë dhe dekretoheni në këtë pozicion. T’ju them të drejtën, edhe për shkak të suksesit që Shqipëria, Ministria për Europën dhe Punët e Jashtme dhe paraardhësi juaj pati në pozicionimin e Shqipërisë, si anëtare e përkohshme e Këshillit të Sigurimit, detyra juaj mbetet e një rëndësie të veçantë, për ta mbajtur në atë tonus dhe atë nivel përfaqësimi Shqipërinë edhe në vazhdim.
Unë doja të bëja një vëzhgesë, që mbase është për t’u riparë  (në fakt, kjo është një gjë që diskutohet parimisht me ministrin e linjës dhe jo vetëm) por, gjithsesi, opinioni im është që ju të mbani edhe pozicionin e ambasadorit të Jashtëzakonshëm dhe Fuqiplotë të Shqipërisë në Republikën e Kubës. Kur kujtoj që edhe distanca gjeografike midis Nju Jorkut dhe Kubës dhe Nju Jorkut dhe Shqipërisë është pothuajse e njëjtë, kjo është një gjë që jua vështirëson punën, ndërkohë jua ngushton kohën dhe dedikimin në pozicionin tuaj të rëndësishëm që keni. Mbase ne duhet, (ky është një diskutim që e kemi bërë edhe me ministrin Hasani),  të rishikojmë një hartë tjetër të përfaqësive tona, sepse jemi, në fakt, të nënpërfaqësuar në kontinentin e Amerikës Latine, në përgjithësi, por edhe të Gjirit atje, gjë që mbase vë në vështirësi financiare ministrinë, por ndoshta rrit mundësinë e shkëmbimeve jo vetëm në nivel diplomatik, por edhe në nivel tregtar, qoftë edhe me një vend si Kuba.
Kështu që ju uroj shumë suksese! 
Besoj shumë që, edhe për shkak të eksperiencës suaj, do të keni mundësi të vazhdoni ta përfaqësoni me dinjitet Shqipërinë në një pozicion shumë të rëndësishëm në mision, ndofta në misionin diplomatik më të rëndësishëm që Shqipëria ka, pikërisht në OKB.
Kolegë, a keni pyetje dhe komente?
Po, kolegu Kollçaku. Zoti Koçi m’u duk sikur kishit diçka për të thënë. Jo.
Kolegu Kollçaku.
Bardhyl Kollçaku – Faleminderit!
Falënderoj ambasadoren Janina për prioritetet dhe platformën e saj, që e artikuloi mjaft qartë! 
Në radhë të parë, e falënderoj për mandatin e saj në BE, ku, siç dihet, vitin e kaluar u hap kapitulli i negociatave! Ambasadorja ka kontributin dhe angazhimin e saj të arrirë. Natyrisht, kolegu i saj, Hoxha, e ka vendosur stekën shumë lart në Këshillin e Sigurimit në OKB këto dy vjetët e fundit. Në këtë rast edhe mbajtja e këtyre standardeve do të jetë një sfidë për ambasadoren Janina. Megjithatë, unë jam i bindur që, me eksperiencën e saj, ajo jo vetëm që do ta mbajë, por do të hapë edhe shtigje të reja në OKB.
Unë do ta pyesja për dy gjëra të spikatura në fushën e mbrojtjes: një është Departamenti Operacioneve Paqeruajtëse, që është edhe harta e kontributeve të Shqipërisë është zgjeruar së fundi. Ne kemi edhe përfaqësimin tonë në Sudanin e Jugut, por edhe në rajone të nxehta të globit nën flamurin e OKB-së. Unë kam shërbyer vetë në misionet e OKB-së, herët, në vitin 1996, ato janë një mundësi e mirë për ushtarakët shqiptarë, për Shqipërinë, që të ngrejë flamurin e kontributeve përtej atyre në NATO apo aleanca të tjera, pasi ne i kemi mundësitë, ushtarakët tanë janë të zotë, kemi mundësi të kontribuojmë. Nga ana tjetër, është me përfitim të dyfishtë, sepse edhe ushtarakët tanë mësojnë nga këto angazhime, përvoja dhe misione dhe operacione të ndryshme. Kështu që do t’ia sugjeroja, do ta nxisja ambasadoren, nëse ajo do të dekretohet, ta shikojë me përparësi zgjerimin e hartës së kontributeve në fushën e mbrojtjes me flamurin e OKB-së. 
Gjithashtu, nga ana tjetër, është dhe një rezolutë shumë e rëndësishme e miratuar nga OKB-ja, rezoluta 1325, që është për gratë në operacione paqeruajtëse për perspektivën gjinore. Ne kemi në përbërje gati 15-20% të femrave në uniformë, ndaj mendoj se edhe angazhimi, edhe bashkëpunimi, edhe kontributi i ndërsjellë me strukturat e OKB-së dhe të Ministrisë së Mbrojtjes për këtë rezolutë të jenë në vëmendjen e ambasadores, nëse ajo dekretohet.
Faleminderit!
Mimi Kodheli – Faleminderit, zoti Kollçaku!
E vlerësoj komentin tuaj dhe vëzhgesën tuaj, koleg! Ne kemi punuar shumë, sidomos me kolegun Kollçaku, që të kemi një përfaqësues të Ministrisë së Mbrojtjes pranë misionit, sepse për ne, si Forca të Armatosura, misionet në OKB janë po aq të rëndësishme sa edhe misionet në NATO, aq sa edhe misionet ushtarake në BE. 
Kështu që, ambasadore, do të doja një vëmendje të shtuar jo vetëm në raport me pozicionin, por edhe me punën që bën dhe do të bëjë përfaqësuesi në atë pozicion, pikërisht atë që tha kolegu Kollçaku, rritjen e prezencës së Forcave tona të Armatosura në misionet paqeruajtëse në mbarë botën. Kjo do të ishte shumë e rëndësishme jo vetëm për prezencën e flamurit tonë në këto misione, por edhe për rritjen e eksperiencës dhe të dijes që Forcat e Armatosura krijojnë ose mbartin me vete në kthimin nga misionet. Kështu që kjo, në fakt, ndihmon në mënyrë indirekte apo edhe të drejtpërdrejtë të gjitha forcat dhe personat që angazhohen në këtë detyrim fisnik të Shqipërisë.
A ka pyetje dhe komente të tjera?
Ambasadore, keni diçka për të thënë?
Suela Janina - Faleminderit, zonja kryetare!
Faleminderit, zoti Kollçaku, për një element të rëndësishëm që vutë në dukje gjatë diskutimit tuaj, pasi misionet paqeruajtëse janë një ndër prioritet e punës së OKB-së dhe do të jenë, sigurisht, edhe objekt i misionit, që të koordinojë në mënyrë efektive të gjithë kontributin që Ministria e Mbrojtjes mund të japë në misionet e OKB-së. Ne kemi shënuar një përfaqësim dinjitoz deri tani në disa misione: në Sudanin e Jugut, siç e përmendët ju, zoti Kollçaku, me Republikën e Kongos, me Republikën e Malit apo në Liban. Sigurisht, ka nevojë për një koordinim të këtij kontributi, që Shqipëria mund të japë në të gjitha fushat jo vetëm në kuadrin e OKB, por edhe të NATOS-s, edhe të BE-së. 
Unë angazhohem që, nëse do të konfirmohem, do të jetë një prioritet i punës sime bashkë me përfaqësuesin e Ministrisë së Mbrojtjes në mision, për të bërë sa më efektive të gjithë kontributin e Shqipërisë në këtë drejtim. 
Të dyja pyetjet, në fakt, ose komentet lidhen, pasi, sigurisht, edhe si një diplomate, ambasadore për mua ka rëndësi edhe përfaqësimi gjinor në të gjithë spektrin e kontributit që Shqipëria do të japë pranë OKB-së. Unë veçanërisht kam qenë shumë e kënaqur kur kam parë se në misionin e OKB-së në Sudan ne kemi pasur kontribut me dy zonja të nderuara. Kjo tregon se ne e marrim seriozisht jo vetëm në teori, por edhe zbatimin në praktikë të rezolutës për gratë, paqen dhe sigurinë.
Faleminderit për vlerësimin dhe besimin tuaj!
Mimi Kodheli – Edhe ne ju falënderojmë, zonja Janina, për seriozitetin dhe kompleksitetin e gjithçkaje që thatë!
Personalisht ju uroj shumë suksese në punën tuaj fisnike! Ju garantoj që do të keni mbështetjen e komisionit tonë dhe të gjithsecilit prej nesh, si anëtarë të Parlamentit, në të gjitha rastet që kjo do të jetë e nevojshme, apo që ju do ta kërkoni, apo që ne do të mendojmë se do të jemi të nevojshëm.
Meqenëse nuk ka komente apo pyetje, ju falënderojmë!
Kalojmë në dëgjesën e ambasadorit Hoxha, kandidat për ambasador të Jashtëzakonshëm dhe Fuqiplotë i Republikës së Shqipërisë në misionin pranë BE-së, rezident, dhe ambasador të Jashtëzakonshëm dhe Fuqiplotë i Republikës së Shqipërisë në Mbretërinë e Belgjikës, rezident, si dhe në Dukatin e Madh të Luksemburgut, jorezident.
Kam kënaqësinë që ju kam, ambasadori Hoxha! 
Nuk është fare e nevojshme t’ju prezantoj. CV-ja juaj flet për shumëçka. Prezantim dinjitoz ju bëri edhe sekretari i Përgjithshëm. Njohja ime me ambasadorin Hoxha daton herët dhe është po aq e largët sa edhe karriera e tij e gjatë në diplomaci. Kështu që përveçse kemi kënaqësinë t’ju kemi sot këtu, pa humbur kohë po jua kaloj fjalën.
Fjala për ju, ambasador.
Ferit Hoxha – Faleminderit!
Faleminderit, zonja kryetare, sekretar i Përgjithshëm dhe kolegë të Ministrisë për Europën dhe Punët e Jashtme!
E dashur Mimi, shumë faleminderit për fjalët e mira!
Është nder dhe kënaqësi të jem para jush, për të ndarë me ju elementet thelbësore të punës në drejtimin e misionit të Republikës së Shqipërisë pranë BE-së, në rast konfirmimi, por edhe marrëdhëniet dypalëshe me Mbretërinë e Belgjikës dhe Dukatin e Madh të Luksemburgut.
Jam veçanërisht i nderuar që pas dy vjetëve tejet intensive në krye të misionit të vendit tonë në Këshillin e Sigurimit, ministri i Jashtëm dhe Kryeministri kanë menduar të më besojnë drejtimin e misionit në BE, në një moment kyç, në një periudhë tejet të rëndësishme për procesin e integrimit të vendit, siç jemi të gjithë në dijeni.
Dosja e marrëdhënieve me BE-në është më e veçantë se çdo tjetër në diplomaci, pasi ajo prek çdo qelizë të çdo aspekti të zhvillimit të brendshëm apo të jashtëm të vendit dhe implikon afër apo larg çdo segment të punë sonë. 
Ka  një udhërrëfyes, që është programi i qeverisë, por ka edhe një matës, që është raporti i përvitshëm i Komisionit Europian dhe në vetvete e gjithë ecuria e marrëdhënieve tejet komplekse me BE-në.
Në planin personal, siç e përmendën zonja kryetare dhe sekretari i Përgjithshëm, gjatë 33 vjetëve karrierë nuk ka pasur një moment ku unë të jem shkëputur nga kjo dosje, pavarësisht se kam  pasur nderin dhe përgjegjësinë të shërbej që në hapat e parë, në vitin 1991, kur është krijuar desku i parë me BE-në, apo në detyra të tjera. Mund të them se gjatë 10 vjetëve që kam kaluar, pra gjatë dy mandateve, në Kombet e Bashkuara marrëdhëniet e ngushta me BE-në kanë qenë absolutisht në qendër të aktivitetit.
Kam përshtypjen që kjo sallë dhe përbërja e saj nuk kanë nevojë të dëgjojnë për rëndësinë e procesit të integrimit, pasi ju jeni të përfshirë në përditshmëri, por, përtej rolit specifik që ka Kuvendi në procesin e integrimit europian, ky komision së bashku me Komisionin për Çështjet Europiane kanë një implikim të drejtpërdrejtë në të gjithë spektrin e bashkëpunimit me BE-në, pasi ai mbetet objektivi kryesor strategjik i vendit që prej vitit 1991 dhe nuk ka ndryshuar pavarësisht ndryshimeve politike. Qeveria aktuale e ka përcaktuar me shumë saktësi se Europa e bashkuar është “gustoja” jonë, është familja natyrale së cilës i përkasim, por ku ende mungojmë. 
Do të doja të thosha dy fjalë për stadin aktual të procesit. Konferenca e Parë Ndërqeveritare e BE-së me Shqipërinë u zhvillua në korrik të vitit 2022, pra para një viti e gjysmë, dhe në atë moment Këshilli e ftoi komisionin që të vlerësojë me metodologjinë e re të miratuar në vitin 2000 gjendjen e gatishmërisë së Shqipërisë për hapjen e negociatave në fushat specifike, që identifikojnë çështjet që dalin me shumë gjasa në negociata, duke filluar, sigurisht, nga grupimi i parë, që janë çështjet themelore. 
Në të njëjtën ditë komisioni nisi shqyrtimin analitik të përafrimit, siç e dini, një ushtrim tejet kompleks, i quajtur ndryshe “Screening”, një proces që është kryer me sukses nga pala jonë dhe të gjithë ata që kanë qenë të përfshirë në të gjitha nivelet, përfshirë edhe misionin tonë pranë BE-së, meritojnë përgëzime për këto arritje të para, pasi është momenti i parë real, i prekshëm në përafrimin me BE-në në stadin e ri të marrëdhënieve. 
Në fund të fundit, kjo nuk është diçka që e themi ne, por edhe raporti i BE-së, i publikuar në tetor të vitit të kaluar, e vlerësoi shumë pozitivisht angazhimin dhe përgatitjen e Shqipërisë në procesin screening, çka përbën një bazë dhe ka rëndësi për ecurinë e mëtejshme, për hapat e ardhshëm të negociatave të anëtarësimit. Natyrisht, kjo i ka çuar marrëdhëniet tona me BE-në në një nivel tejet cilësor, ka konfirmuar punën dhe arritjet e vendit, në radhë të parë, por edhe aftësinë, gatishmërinë dhe kapacitetet për të avancuar më tej. 
Unë dua ta theksoj edhe një herë, procesi screening është një provë e kapaciteteve të brendshme, të angazhimit serioz, por edhe garanci e aftësisë për të vijuar më tej në procesin kompleks të anëtarësimit. 
Së bashku me paketën e zgjerimit, komisioni publikoi edhe planin e ri të rritjes për Ballkanin Perëndimor dhe “The growth plan”, me synimin për të sjellë disa nga përfitimet e anëtarësimit në rajon përpara anëtarësimit, që ka qenë një kërkesë e përhershme e qeverisë. Të gjithë e kemi dëgjuar Kryeministrin Rama, i cili ka insistuar në mënyrë shumë aktive në takime të ndryshme, në kontakte të ndryshme me liderët e vendeve të ndryshme të BE-së, që, ndërsa vendet përafrohen dhe negociojnë me BE-në, përfitimet duhet të jenë më të prekshme për qytetarët. Kam përshtypjen se plani i rritjes për Ballkanin Perëndimor i përgjigjet deri në njëfarë shkalle kësaj kërkese, në mënyrë që të përshpejtohet konvergjenca socio-ekonomike e vendeve të Ballkanit me mesataren e BE-së. 
Jemi të gjithë të ndërgjegjshëm që situata e re gjeopolitike e krijuar nga rreziku i shtuar që në shkurtin e vitit 2022, me agresionin e Rusisë në Ukrainë, ka forcuar kohezionin e brendshëm të BE-së, një gjë e mirë dhe e mirëpritur për ne, dhe ka krijuar një dinamikë më të favorshme për procesin e zgjerimit. 
Hapja e bisedimeve me Ukrainën, si dhe statusi kandidat për Gjeorgjinë dhe Moldavinë, janë në vetvete një shtysë për të përshpejtuar procesin me vendet e Ballkanit Perëndimor, të cilat e kanë filluar më herët këtë proces dhe në mënyrë të veçantë me Shqipërinë, një vend i cili (duhet ta them këtë, sepse e kam ndjerë, e kam prekur vetë edhe në OKB) në çdo këndvështrim është sot vendi me kredencialet më të favorshme në rajon. Kështu që, është një moment i favorshëm, që duhet shfrytëzuar maksimalisht përmes reformave komplekse në vend, përmes procesit të negocimit dhe përmes mobilizimit të mbështetjes. 
Në këtë pjesën e fundit të këtij triptiku, misioni pranë BE-së ka një detyrë të veçantë. Në qershor të vitit të kaluar ministri i Jashtëm austriak, një vend mbështetës, i konfirmuar, i procesit të integrimit europian të Shqipërisë, ka organizuar, gjithashtu, një grupim shtetesh, miq të Ballkanit Perëndimor, si një nga metodat për ta nxitur sa më shumë procesin e zgjerimit. 
Shumë shkurt do të flas edhe për perspektivat dhe hapat e pritshëm. Ecuria e negociatave të anëtarësimit do të varet, së pari, siç e dimë, nga shkalla e plotësimit të kritereve të Kopenhagenit, kjo nuk ka ndryshuar dhe nuk ka për të ndryshuar. Por në metodologjinë e re të negociatave, procesi i negocimit do të bëhet përmes grupkapitujve, janë 6 kapituj të grupuar, pra janë 35  kapituj të ndarë në 6 grupe, dhe negociatat për ne do të hapen duke filluar nga ato që quhen më thelbësore, kapitujt që kanë të bëjnë me shtetin ligjor dhe me funksionimin e institucioneve.
Përtej detyrimeve për t’u përmbushur në aspektin e brendshëm, procesi i negocimit do të sjellë (siç e dimë të gjithë, gjë që nuk ka ndodhur në këto 3 dekada) një rritje cilësore të standardeve dhe kapaciteteve të brendshme të vendit, sepse, në fund të fundit, zhvillimet, reformat dhe avancimi bëhen për ne, për qytetarët, për shoqërinë tonë, para se të jenë thjesht dhe vetëm detyrim për procesin e BE-së, pasi ky proces është dhe do të mbetet i bazuar në mëritë. Megjithëse ka qenë i tillë, koha ka qenë një pasuri e shpenzuar me bujari nga pala europiane, dhe jo domosdoshmërish gjithçka që është bërë nga Shqipëria është përkthyer në një reagim të njëjtë nga BE-ja dhe vendet anëtare. Kësisoj, kam përshtypjen se kthimi në një raport dhe baraspeshë më realiste mes pajtueshmërisë teknike dhe gjykimit gjeopolitik, e bëjnë procesin e zgjerimit më të besueshëm, së pari, për BE-në, si dhe rolin dhe kontributin e saj në kontinent dhe në botë, por e bën atë më të prekshëm edhe për qytetarët tanë. 
Detyrat parësore
Misioni do të bashkëpunojë ngushtë, në mënyrë të pandërprerë me Ministrinë për Europën dhe Punët e Jashtme, me Kryenegociatorin dhe ekipin e tij, strukturat e tjera të përfshira në këtë proces, përfshirë Kuvendin dhe komisionet e tij, por misionit i takon të jetë një interlokutor i besuar dhe profesional në të gjitha institucionet europiane, përfshirë edhe Parlamentin Europian. 
Detyra jonë e përhershme, e të gjithëve, përfshirë misionin, në çdo strukturë apo nivel është vazhdimi dhe përshpejtimi i reformave të brendshme, veçanërisht në fushën e sundimit të ligjit, me synim ngushtimin e vazhdueshëm të hendekut mes Shqipërisë dhe mesatares së BE-së, mes vendeve të Ballkanit Perëndimor dhe BE-së në tërësi. 
Është shumë e rëndësishme të vazhdojmë të mbajmë rekordin e pajtueshmërisë 100% me politikën e përbashkët të jashtme të sigurisë së BE-së. Në raportin e fundit Komisioni Europian ka vlerësuar se qëndrimi i Shqipërisë në përgjithësi në politikën e jashtme dhe në veçanti në Këshillin e Sigurimit, është një sinjal i fortë i zgjedhjes strategjike të anëtarësimit në BE dhe i rolit të Shqipërisë si një partner i besueshëm. Ne vetëm mund ta forcojmë këtë vlerësim të BE-së për procesin e anëtarësimit.
Hapi i parë në muajt e ardhshëm është mbajtja e Konferencës së Dytë Ndërqeveritare dhe hapja e bisedimeve për kapitujt e grupit të parë, me synimin që, pavarësisht fillimit të vonuar në krahasim me vendet e tjera, këtu kam parasysh Malin e Zi dhe Serbinë, ne të ecim me një ritëm të shpejtë për t’u bërë vend pararojë. Unë jam i sigurt që ne i kemi të gjitha mundësitë që të arrijmë stadin  ku gjenden  këto dy vende, por edhe t’i kalojmë ato. 
Ne duhet të përfitojmë maksimalisht nga plani i rritjes për Ballkanin Perëndimor, paraqitur nga komisioni, siç e përmenda, vitin e kaluar, për avancimin e integrimit ekonomiko-rajonal përmes tregut të përbashkët rajonal, duke punuar me ngulm drejt konvergjencës ekonomike. 
Në të njëjtën kohë, kjo është pjesa që do të bëjmë ne, procesi i integrimit europian është të paktën një “tango”, dhe ne duhet të kërkojmë që institucionet e BE-së të paraqesin një agjendë të qartë për integrimin gradual dhe të përshpejtuar, me hapa konkretë, mundësisht brenda këtij 6-mujori, para zgjedhjeve të ardhshme të institucioneve europiane, duke e përshpejtuar me hapa konkretë një proces të bazuar në mëritë, që ka një rëndësi gjeostrategjike të padiskutueshme. 
Ka pasur dy zhvillime interesante, ku Presidenti i Këshillit Europian, Charls Michel, vitin e kaluar, në muajin gusht të 2023-shit, ka përcaktuar si një datë të mundshme të përfundimit të anëtarësimit të vendeve të Ballkanit Perëndimor në vitin 2030. Në rastet e detyrimit për të gjitha palët, pra jo vetëm për atë çka duhet të bëjnë Shqipëria dhe vendet e tjera të Ballkanit Perëndimor, por edhe atë çka duhet të bëjë vetë BE-ja, strukturat e saj, për të qenë të afta për të absorbuar vendet kandidate. 
Po ashtu, presidentja e Komisionit, Ursula Von der Leyen, një mbështetëse e padiskutueshme e procesit të zgjerimit dhe një mbështetëse e konfirmuar e procesit të integrimit të Shqipërisë në BE, ka premtuar që në gjysmën e parë të këtij viti, para zgjedhjeve, të paraqesë një propozim në këtë sens dhe ne duhet të jemi shumë të vëmendshëm për të parë elementet që do të propozohen nga Komisioni, por që, natyrisht, do të duhet të adaptohen edhe nga Këshilli Europian. 
Ne duhet të punojmë për përshpejtimin e zbatimit të Agjendës së Gjelbër, duke maksimalizuar angazhimin substancial të Gjermanisë në këtë kuadër. Do të punojmë që të forcojmë dhe ruajmë profilin e vendit më të stabilizuar në rajon, me një kontribut të veçantë në planin rajonal, por edhe më gjerë, përfshirë edhe Procesin e Berlinit, ku vendi ynë ka një rol të konsoliduar, pararojë (nuk po përmend takimet që janë zhvilluar, nuk po përmend takimin e fundit të zhvilluar në Tiranë, jashtëzakonisht të suksesshëm dhe me impakt, përtej asaj çka përfaqëson në vetvete) dhe do të duhet të vazhdojmë punën që kemi filluar për zbatimin e 4 lirive, së pari, brenda rajonit, së dyti, edhe me BE-në, të cilat shkojnë absolutisht dhe konvergojnë në të njëjtin drejtim.
Do të përpiqemi të marrim maksimumin nga ekzekutivi i tanishëm europian, i cili ka treguar në mënyrë bindëse, siç e përmenda, angazhimin e sinqertë për zgjerimin dhe forcimin e marrëdhënieve me Ballkanin Perëndimor. 
Procesi i integrimit do të kërkojë gjithnjë që të dyja palët të jenë në sintoni, pra pala shqiptare, kandidatët në tërësi, të jenë në dakordësi dhe në bashkëudhëtim deri në destinacion. Ecuria e procesit do të varet nga meritat, në fund të fundit, në përmbushjen e kritereve të Kopenhagenit,  kapacitetet dhe gatishmëria e BE-së për të absorbuar veprimtarinë. 
Neve na takon të bëjmë punën tonë, si pjesë e patjetërsueshme e zhvillimit të vendit. Ne nuk do të mund t’i diktojmë dinamikat e brendshme të BE-së, të cilat, siç i keni parë në raste të veçanta, nuk kanë qenë gjithmonë ndihmëse, por ne do të mundohemi të tregojmë vullnetin, gatishmërinë, kapacitetet, aftësinë, energjinë dhe angazhimin tonë. Kjo është pasaporta jonë për t’u afruar me BE-në, kjo është karta dhe harta jonë për në procesin e negocimit.
BE-ja e ka përcaktuar vetë se zgjerimi është një investim gjeostrategjik në paqe, siguri, stabilitet dhe prosperitet, si dhe është një shtytës për përmirësimin e kushteve ekonomike dhe sociale të qytetarëve europianë për të reduktuar pabarazinë mes vendeve, duke nxitur, njëkohësisht, respektimin e vlerave me të cilat është themeluar BE-ja. Në këtë logjikë ne duhet të jemi të qartë, të zëshëm dhe të kërkojmë me ngulm miratimin e një udhërrëfyesi mundësisht brenda verës, siç e përmenda, për reformën që duhet të ndërmarrë vetë BE-ja, për ta bërë gati atë për procesin e zgjerimit dhe qasjen që duhet të ndjekë me kandidatët për anëtarësim, në mënyrë të veçantë për vendin tonë. 
Në çdo kohë dhe rrethanë një gjë është e qartë dhe e pandryshueshme: kudo ku ka shkelur BE-ja, në çdo kohë, në të gjithë ekzistencën e saj, jo vetëm kanë mbirë dhe lulëzuar shpresa për një jetë më të mirë, por është materializuar investimi më i shkëlqyer për përparim, barazi shoqërore, për paqe, siguri dhe dinjitet. Këto nuk bëjnë përjashtim në këtë moment për Shqipërinë, nuk bëjnë përjashtim as për vendet e Ballkanit Perëndimor. Avenuja kryesore e zhvillimit tonë është absolutisht përafrimi, afrimi, negocimi dhe anëtarësimi në BE. 
Për BE-në ka shumë gjëra të tjera për t’u thënë, pasi, siç e përmenda, nuk ka segment, nuk ka qelizë të zhvillimit tonë, që nuk është e lidhur në mënyrë të drejtpërdrejtë me BE-në, por, pak a shumë, ky është kuadri i aktivitetit në të ardhmen e afërt, në 6-mujorin e parë gjatë presidencës belge. 
Po them edhe dy fjalë për marrëdhëniet me Belgjikën dhe Luksemburgun, sepse nuk janë më pak të rëndësishme, pasi janë dy vende anëtare të BE-së, dy anëtare themeluese, janë dy vende partnere në gjithçka, janë dy vende njëmendëse me ne, dhe, natyrisht kanë rolin dhe kontributin e tyre në tërë këtë proces. Është fat që janë vende që e mbështesin procesin e zgjerimit. Ne kemi marrëdhënie të shkëlqyera me të dyja vendet, por asnjëri prej këtyre vendeve nuk ka përfaqësi në vendin tonë, çka, natyrisht, shton peshën e misionit tonë në mbajtjen e marrëdhënieve, të kontakteve, në gjenerimin e aktiviteteve dhe në të gjithë atë që është pjesë jona e përhershme, për të bërë sa më të qartë, të dukshëm dhe të prekshëm avancimin tonë në fushën e reformave. Bashkëpunimi ekonomik me të dyja vendet është modest, por, natyrisht, ka potenciale për t’u shfrytëzuar më shumë.  
Zhvillimet e fundit në Shqipëri, në dekadën e fundit më së shumti, reformat e brendshme po tërheqin një interes më të madh dhe e gjithë politika e përbashkët për krijimin e tregut rajonal është një gjë me vlerë për investitorët e mundshëm belgë, edhe pse angazhimi i biznesit belg nuk është edhe aq i lehtë, për shkak të organizimit strukturor që ka ai vend.
 Është shumë e rëndësishme të mbajmë dhe do të mbajmë parasysh bashkëpunimin për çështjen e emigracionit. Ka një marrëveshje për transferimin e të burgosurve shqiptarë nga Belgjika, e cila ka hyrë në fuqi dhe ka përfunduar kërkesa për transferim. Ky proces përfshin disa ministri, por natyrisht implikon edhe sistemin gjyqësor, çka e bën disi edhe më të komplikuar. 
Është shumë e rëndësishme të kemi parasysh se në Belgjikë më së shumti, por edhe në Luksemburg, ka një komunitet shqiptar të konsiderueshëm, që është i mirintegruar. Është rritur numri i studentëve që kryejnë studimet në Belgjikë, çka shton çështjen teknike të marrjes së vizave. Meqenëse Belgjika nuk ka ambasadë në Tiranë, por ndodhet në Sofje, do të kërkohet mundësia e gjetjes së rregullimeve praktike, në mënyrë që studentët të mos jenë të detyruar të humbasin kohë apo energji për të studiuar në këto dy vende. Natyrisht, komuniteti shqiptar ka një bashkëpunim të ngushtë për ato gjëra që janë të rëndësishme për të dyja palët, edhe për vendin tonë, edhe për komunitetin, duke organizuar ditët e kulturës, ditët e filmit shqiptar, klasat e mësimit të gjuhës shqipe e të tjera, për të cilat ambasada dhe kolegët që kanë punuar kanë bërë një punë të shkëlqyer, ndaj unë vetëm do të mbështetem në eksperiencën e tyre për të vazhduar më tej. 
Së fundi, Belgjika, siç e përmenda, ka presidencën e BE-së për gjashtëmujorin e parë të këtij viti. Natyrisht, do të jetë një nga detyrat parësore të miat që të kem kontakte sa më të mira në të gjitha nivelet, për të përfituar maksimalisht gjatë këtij gjashtëmujori, i cili është i rëndësishëm për të gjithë hapat që do të duhet të marrim, por edhe sepse është i fundit para zgjedhjeve europiane, të cilat do të sjellin një ekzekutiv të ri në të gjitha nivelet. 
Unë kam nderin dhe kënaqësinë të shërbej për herë të dytë pranë BE-së. Do të jetë një sfidë e veçantë, sepse që nga koha e fundit është bërë një revolucion i tërë në marrëdhëniet me BE-në, çka shton përgjegjësinë, kërkesat dhe detyrimin për të qenë sa më aktivë dhe, siç e thashë, për ta mbajtur stekën sa më lart, në mënyrë që ne të mund të avancojmë sa më shpejt në procesin e negocimit dhe të bëhemi vendi pararojë në rajon.
Këto ishin pak a shumë gjërat kryesore që doja të ndaja me ju. Jam absolutisht i hapur për çdo pyetje dhe koment. 
Mimi Kodheli - Faleminderit, ambasadori Hoxha!
T’ju them të drejtën, nuk e di nëse do të ketë ende pyetje për ju, pas prezantimit që bëtë.
Shoh zonjën Gjonaj, zotin Xhafaj, zotin Kollçaku, që dëshirojnë të marrin fjalën. Kjo tregon se i keni intriguar anëtarët e Komisionit për Politikën e Jashtme lidhur me prezantimin tuaj. 
Para se t’ua jap fjalën kolegëve, kam diçka vetëm për të nënvizuar, jo për të shtuar, lidhur me ato që thatë. Ky është moment i rëndësishëm historik për Shqipërinë. Procesi është sa politik, aq edhe burokratik, pra është shumë kompleks; situata gjeopolitike është shumë komplekse kur flasim për Europën, por jo vetëm, ndërkohë që ne duhet të jemi të fokusuar te detyrat e shtëpisë, duhet të jemi të fokusuar, ashtu siç edhe ju e thatë, te Konferenca e Dytë, te plani i rritjes së Ballkanit, duhet të jemi shumë të fokusuar te konvergjenca ekonomike, sigurisht edhe te zgjedhjet brenda BE-së. Të gjitha këto evente që pritet të ndodhin janë sa politike, aq edhe të një rëndësie burokratike. Ndërkohë, besoj se me fokusimin që ka qeveria shqiptare, me punën e një profesionaliteti të lartë nga ana juaj, si një prej ambasadorëve me më eksperiencë në Ministrinë e Punëve të Jashtme, sigurisht, edhe me mbështetjen besoj të parlamentarëve shqiptarë (ne kemi dy komisione, Komisionin e Integrimit dhe Komisionin e Politikës së Jashtme, që merren dhe do të merren me të gjitha çështjet që cekin jo vetëm aquis coummunautaire, por edhe çdo projektligj, në mbështetje të propozimeve që vijnë nga qeveria, por edhe që dalin brenda, nga anëtarët e Parlamentit), të mund të nxjerrim një produkt, për të cilin, në mos ne, do të jenë krenarë pasardhësit tanë. 
Kështu që e vlerësoj shumë këtë propozim që vjen nga ministri dhe Kryeministri lidhur me kandidaturën tuaj, që në gjykimin tim, mbase modest, bëhet në një moment sa delikat, aq edhe të duhur, edhe për shkak të vlerësimit të të  gjitha eksperiencave që ju keni pasur. 
Pa humbur kohë, po ia kaloj fjalën ministres Gjonaj dhe më pas kolegëve Xhafaj dhe Kollçaku.
Etilda Gjonaj – Faleminderit, zonja kryetare, për këtë seancë dëgjimore, me të gjithë kandidatët për ambasadorë, sidomos me ambasadorin e propozuar, zotin Hoxha, sepse, përveç detyrimit që kemi si Komision, nga ana tjetër, është shumë e rëndësishme për Shqipërinë, në kuadër të procesit të integrimit europian! 
Sot, në fakt, Shqipëria ka arritur nivelin më të lartë të marrëdhënieve ndërkombëtare. Janë të dukshme dhe të pamohueshme ato çka janë realizuar në vendin tonë, edhe në kuadër të samiteve, si ai i BE-së, i Ballkanit Perëndimor apo ai Procesit të Berlinit. Këto janë dy shenja shumë domethënëse për të treguar që Shqipëria jo vetëm që ka arritur një nivel shumë të pjekur në pjesën e marrëdhënieve ndërkombëtare, por ndërkohë konsiderohet si kryeqyteti i rajonit në kuadër të lidhjes që ka me BE-në, por edhe me gjithë pjesën e organizmave të tjera ndërkombëtare. 
Dua të vlerësoj ambasadorin Hoxha për të gjithë punën e tij në mënyrë të përgjegjshme dhe serioze si ambasador në Këshillin e Sigurisë, ku Shqipëria ishte për dy vjet anëtare jo e përhershme, gjë që tregoi se, pavarësisht se jemi një vend i vogël, kemi pasur arritje të jashtëzakonshme në pjesën e politikës së jashtme, apo në atë që konsiderohet gjeopolitika, po ashtu edhe fakti i të qenit aktor dhe një aleat i partnerëve ndërkombëtarë në ruajtjen e  paqes dhe sigurisë edhe në rajon.
Gjithashtu, dua të falënderoj dhe të përgëzoj ambasadoren Janina! 
Jo pa qëllim e mora fjalën tani në fund, sepse çfarë kemi arritur ne deri tani nuk mund të konsiderohet e ndarë me çka kanë bërë qeveria dhe të gjitha strukturat e tjera, kjo është arritur me të gjithë ekipin, me të gjithë përfaqësinë tonë diplomatike edhe në Bruksel. Ambasadorja Janina ka bërë një punë të jashtëzakonshme deri më tani. Unë ashtu si dhe kolegë të tjerë të këtij komisioni të nderuar, kryetarja gjithashtu, e kemi parë nga afër, e kemi ndjekur nga afër gjithë energjinë, gjithë angazhimin dhe pasionin për të realizuar e për të ardhur në këtë pikë ku jemi sot. Jam e bindur se ambasadori Hoxha do ta çojë më tej, sidomos në këtë fazë, sikundër edhe kryetarja Kodheli e përmendi, gjë që është sa delikate po aq dhe e rëndësishme për të shënjuar atë çfarë do të vijë më pas. 
Unë e dëgjova me shumë vëmendje ambasadorin Hoxha, dhe mendoj se patjetër që është shumë i rëndësishëm bashkëpunimi me të gjithë aktorët që përmendi. Pavarësisht se e di që e ka pjesën e planit të agjendës së tij, do t’i rikujtoja se ky bashkëpunim shumë i mirë që ka qenë deri më tani do të duhet të vazhdojë edhe me Parlamentin, mbase në mënyrë pak më intensive. Kjo jo vetëm për shkak të diplomacisë parlamentare, që Parlamenti e ka si një mekanizëm të vazhdueshëm, duke dhënë jo pak kontribut, për hir të së vërtetës, por njëkohësisht edhe sepse me ndryshimin e ligjit për rolin e tij në procesin e integrimit europian, Parlamenti tashmë ka marrë një rol të ri, duke përfshirë një parashikim ligjor, ku Parlamenti ka një zë të qenësishëm e konkret, në kuadër të rekomandimeve që jep në lidhje me pozicionin negociues, që qeveria do të paraqesë në strukturat e Bashkimit Europian. Kjo e bën shumë të rëndësishme, sepse ne plotësojmë jo vetëm rolin që do të duhet të ketë Parlamenti në gjithë këtë proces, por nga ana tjetër edhe dëshirën për t’i pasur të gjitha grupet parlamentare të përfshira në këtë proces, ku edhe opozita ka një zë të qenësishëm në procesin e integrimit europian, gjë që është kërkuar nga aktorët ndërkombëtarë, pavarësisht se procesi udhëhiqet nga qeveria dhe është tërësisht përgjegjësi e saj, në kuptimin e aspekteve procedurale.
Ne kemi Komitetin e Stabilizim-Asociimit, ku shumë shpejt, javën që vjen, do të bëhet edhe një mbledhje e përbashkët. Besoj se edhe rezolutat e deklaratat e përbashkëta që dalin në këtë kuadër do të jenë shumë të rëndësishme. Këtu do të kërkoja edhe mbështetjen e bashkëpunimin me përfaqësimin tuaj, si ambasador, me qëllim që ta bëjmë më efektive. Kjo, sepse shpeshherë këto janë parë si mbledhje rutinë, që mund të zhvillohen dy herë në vit, por ne duam t’i japim një rol e një zë tjetër edhe në kuadër të këtyre ndryshimeve ligjore, që Parlamenti ka bërë në kuadër të procesit të integrimit europian. Aq më tepër pastaj, në Komisionin për Çështjet Europiane, ku siç e thashë, roli tashmë është më i shtuar. Ndërkohë, fakti që të gjitha palët politike ndodhen brenda këtij komisioni, i jep pikërisht atë element që na intereson në fund të fundit, që procesi i integrimit të jetë i të gjitha palëve, jo vetëm me një iniciativë dhe i mbështetur nga mazhoranca e qeveria. 
Unë kam një merak, që patjetër ndodh për shkak të disa proceseve që dalin përtej nesh. Ashtu sikundër ju e thatë, jo çdo rezultat që ka arritur Shqipëria në kuadër të detyrave të shtëpisë na është përkthyer në një vendimmarrje të drejtë, por tashmë dihet se ky nuk është një proces vetëm teknik e meritokratik, por edhe proces politik. Ne presim që shumë shpejt të kalojmë në pozicionin negociues për themelorët, edhe në Komisionin për Çështjet Europiane, me qëllim që qeveria ta paraqesë atë pranë strukturave të Bashkimit Europian. Kjo do të thotë se ne duhet të jemi gati për mbajtjen e Konferencës së Dytë Ndërqeveritare. Duke mbajtur në konsideratë faktin se edhe Belgjika, siç ju e thatë, ka Presidencën e Bashkimit Europian, kjo mbase e ndihmon, duke qenë para zgjedhjeve parlamentare europiane.
Si e shikoni ju, cili do të jetë roli juaj i shtuar në këtë proces, nëse kjo Konferencë e Dytë Ndërqeveritare dhe hapja e grupkapitujve të parë, clasterit të ri të parë, pra themeloret, do të jetë i shpejtë? Cilat do të jenë masat që do të merren nga ana juaj, me qëllim që ky proces të ndodhë para zgjedhjeve të Parlamentit Europian?
Ju falënderoj edhe një herë për prezantimin! Pa dyshim, ka shumë gjëra për të thënë, por unë po ndalem vetëm në këtë element që është milestone i parë që na duhet të realizojmë.
Faleminderit, zonja kryetare!
Mimi Kodheli – Faleminderit, Ministrja Gjonaj!
Etjen, fjala për ju!
Etjen Xhafaj – Shumë faleminderit, kryetare!
Të nderuar kolegë!
Shumë faleminderit edhe ambasadorit Hoxha!
Unë besoj se si pjesë e prezantimit të tij, që ishte profesional, kishte edhe nga çështjet më primare që ne kemi në këtë moment. Nuk janë aspak të zgjatura në kohë dhe më erdhi mirë kur dëgjova që ambasadori Hoxha foli veçanërisht edhe për këtë nevojë që ne kemi, e cila është pak më urgjente se ajo e institucioneve të Bashkimit Europian, për të prezantuar e paraqitur rezultatet, duke filluar nga Konferenca e Dytë Ndërqeveritare, që siç e tha me të drejtë kolegia Gjonaj, duhet të ndodhë para zgjedhjeve të Parlamentit Europian. Sigurisht pastaj, preku edhe ato dy çështje, për të cilat unë mendoj se janë kyçe në këtë moment. E para është qartësia në vijimësinë e procesin të integrimit europian, të negociatave të Shqipërisë, duke filluar nga Konferenca e Dytë Ndërqeveritare, për të vijuar pastaj me hapat konkretë për negocimin e grupkapitujve, po edhe për qartësinë në lidhje me kohët e afatet, mbi atë që është paketa ekonomike për Ballkanin Perëndimor. Unë besoj se këto të dyja janë çështjet kyçe që ne kemi. 
Sigurisht, ne nuk mund të parashikojmë në këtë moment rezultatin e zgjedhjeve për Parlamentin Europian, por këto janë çështje kyçe, të cilat duhen adresuar në mënyrë të menjëhershme, sepse do të na qartësojnë edhe neve, edhe institucionet shqiptare. Së paku, këto do të jenë hapat e mëtejshëm që do të duhet të ndërmarrim në vijim të këtij procesi, edhe Kryenegociatori, edhe Ministria e Jashtme. 
Në mbyllje, se s’doja të zgjatesha shumë, do të doja të vlerësoja të tria kandidaturat për ambasador që janë paraqitur sot. Si ambasadori Kuka, si ambasadorja Janina, sigurisht edhe si ambasadori Hoxha, pasi janë tre diplomatë që kanë pasur rezultate. Besoj se sa i takon ambasadores Janina dhe ambasadorit Hoxha, karriera e tyre flet vetë, veçanërisht kjo e periudhës së fundit, por duke qenë se ne do të kemi sfida në të tria drejtimet, si me Organizatën e Kombeve të Bashkuara, sa i përket sigurisë globale, inteligjencës artificiale dhe nevojës për ta ridimensionuar atë organizatë, në mënyrë që të jetë e mundur të prodhohen rezultate konkrete, po ashtu edhe lidhja me Bashkimin Europian, që do të mbetet e do të jetë gjithmonë aspirata e ambicia e të gjithë qytetarëve që ne përfaqësojmë në Parlamentin shqiptar, gjithashtu edhe në drejtim të Hungarisë, që është një partner i rëndësishëm rajonal, që për më tepër do të ketë edhe presidencën e Bashkimit Europian.
Besoj se që të tria janë kandidatura që duhen përcjellë në mënyrë unanime nga ky komision. Do të doja të kishin qenë të pranishëm në këtë prezantim edhe kolegët e opozitës.
Shumë faleminderit dhe suksese!
Mimi Kodheli – Faleminderit, kolegu Xhafaj!
Fjala për kolegun Kollçaku. Në vijim do t’ia kalojmë ministrit Koçi. Më pas fjalën do ta ketë ambasadori Hoxha.
Bardhyl Kollçaku – Faleminderit, zonja kryetare!
Falënderoj ambasadorin Hoxha në lidhje me përfaqësimin e shkëlqyer në Këshillin e Sigurimit, OKB, si anëtar i përkohshëm i Shqipërisë në këta dy vjet. Është e kotë të përsëris të gjitha fjalët e mira që u thanë për ju, të cilat i meritoni. Edhe para dy vjetësh, kur erdhët te ky komision për të kërkuar mbështetjen tonë, ne kishim besim te ju. 
Jam i sigurt se kjo është një përzgjedhje e mençur e qeverisë në lidhje me këtë detyrë që ju ofrohet. Jam i sigurt se me përkushtim, profesionalizëm dhe mençuri do të mund ta përfaqësoni Shqipërinë jo vetëm në Bashkimin Europian, por edhe në Belgjikë e Luksemburg.
Ju përmendët shumë nga prioritetet, platforma ishte e qartë, por megjithatë, natyrisht që unë do ta kem merakun në fushën e mbrojtjes, e jo vetëm, pasi ne jemi anëtarë dhe kontribuues të shkëlqyer në fushën e mbrojtjes, në kuadrin e European Security and Defence Policy, me misionet tona, me përfaqësitë tona. Mendoj se do të ketë një vëmendje të shtuar në periudhën që ne po negociojmë në mënyrë intensive për t’u anëtarësuar në Bashkimin Europian. Megjithatë, zoti ambasador, kam një pyetje: a keni menduar që në Belgjikë, përveç diasporës, përveç emigrantëve ne kemi një përfaqësi të shtuar diplomatike e ushtarake? Kemi në Shtabin e NATO-s, kemi shumë ushtarakë me gjithë familjet e tyre. Kemi me dhjetëra e dhjetëra fëmijë, të cilët kanë nevojë të mësojnë gjuhën shqipe, përveç emigrantëve, por që janë edhe përfaqësues të vendit tonë. Kemi një eksperiencë shumë të mirë të vendeve të tjera, që kanë hapur shkolla të mësimit të gjuhës shqipe për fëmijët e tyre. Unë do të doja që kjo të ishte në vëmendjen tuaj, së bashku me Ministrinë e Arsimit, sepse të paktën në vendet ku unë kam shërbyer, të gjitha vendet e tjera joanëtare kanë shkolla, ku kanë punësuar bashkëshortet e ushtarakëve, kanë hapur shkolla ku mësohet gjuha shqipe, historia dhe letërsia, teksa programi tjetër mund të jetë ndërkombëtar. Kjo është e para. 
Meraku i dytë ka të bëjë me pensionet. Me Belgjikën ne e kemi kryer njohjen e ndërsjellët të kontributeve, po ashtu edhe të njohjes së lejeve të drejtimit të automjeteve. Ju do të jeni komod sa u takon këtyre dy aspekteve, po për gjuhën shqipe dhe gjetjen e një rrugëzgjidhjeje, që ju e cekët, për marrjen e vizës për studentët ose vizën për bashkim familjar, që shkojnë në Bullgari, të gjendet një zgjidhje në bashkëpunim me autoritetet belge. Ka qenë në kuadrin e Beneluksit, me ambasadën holandeze. Duhet të gjendet një zgjidhje, jo vetëm pse ka vlerë në kuptimin ekonomik, por edhe pse shumë studentëve u është djegur e drejta e studimit vetëm për pamundësinë e marrjes së vizave.
Faleminderit!
Mimi Kodheli – Ju falënderoj, gjeneral!
Në fakt, mendova se në vrullin e pyetjeve që patët, do ta pyesnit ambasadorin Hoxha edhe për misionin tonë në NATO, por thashë jo, kemi një ambasador tjetër, një koleg dhe shok shumë të mirë, ambasadorin Gjoni, por jo, u ndalëm te mësimi i gjuhës shqipe fëmijëve.  
Fjala për ministrin Koçi!
Petro Koçi – Faleminderit, zonja kryetare!
Së pari, komplimente qeverisë në lidhje me të tria propozimet për ambasador që vijnë sot.
Duke kaluar te ambasadori Hoxha, dua të shpjegoj shpejt e shpejt tri arsye pse e mbështes fort këtë kandidaturë:
E para, zoti Hoxha është ajka e ambasadorëve të brezit të tij, me një përvojë të jashtëzakonshme. 
E dyta, ka shkëlqyer sidomos në rastin e fundit. Pra, dua t’i bëj komplimente në lidhje me performancën që ai ka zhvilluar si ambasador në Këshillin e Sigurimit të Kombeve të Bashkuara. Mendoj se i ka shërbyer jo vetëm dinjitetit të Shqipërisë, por dhe vetë dinjitetit të Kombeve të Bashkuara dhe Këshillit të Sigurimit, me çfarë ka demonstruar atje.
E treta, jam i bindur se duke qenë një...
(Ndërprerje incizimi) 
Mimi Kodheli – Kolegu Koçi, nuk po dëgjoheni!
Petro Koçi – Nuk dëgjohem?   
Mimi Kodheli – Përsëriteni edhe një herë fjalinë, ju lutem. Tani po dëgjoheni!
Petro Koçi – Arsyeja e tretë: duke qenë një lojtar i shquar profesionist, duke qenë një diplomat ekselent, do të thosha, sigurisht që brenda Bashkimit Europian, që është një makineri komplekse, që shpeshherë në pikëpamje politike ka fërkime, të cilat nganjëherë kthehen në gurë nën rrota në procesin e integrimit, mendoj se ky talent do të gjejë mundësinë për t’i kapërcyer këto lloj fërkimesh dhe të zbusë sadopak çdolloj pengese që mund të lindë nga këto fërkime brenda Bashkimit Europian, për procesin e integrimit të Shqipërisë në BE. 
Kësisoj, edhe një herë komplimente zotit Hoxha. Komplimente edhe dy ambasadorëve të tjerë.
Faleminderit! 
Mimi Kodheli – Faleminderit, Ministri Koçi!
Ambasadori Hoxha, fjala për ju!
Ferit Hoxha – Faleminderit, zonja kryetare!
Faleminderit të gjithë anëtarëve të komisionit për fjalët, komentet dhe pyetjet!
Ministrja Gjonaj, mund të jem veçse dakord me gjithçka që thatë në lidhje me dy aspektet kryesore. E para, sa i përket rolit të Kuvendit dhe të komisioneve të veçanta, këtij komisioni, Komisionit për Çështjet Europiane, ju e thatë drejt, mbase unë nuk e thashë aq qartë sa ju, që sa i takon këtij procesi, që e kemi ndjekur gjatë këtyre tri dekadave, askush nuk ka pronësi mbi të. Qeveria që është në detyrë, institucionet që janë të angazhuara kanë përgjegjësinë për ta çuar më tej, kanë përgjegjësinë të punojnë mbi atë çfarë është bërë më parë, por askush nuk e ka pronësinë. Sa i takon kësaj, kjo mund të përkthehet më së miri në rolin e Kuvendit. Kuvendi është mbledhësi i vullnetit të popullit, të demonstruar në zgjedhje. Janë të gjithë aktorët e Kuvendit, që janë të përfshirë jo thjesht në procesin legjislativ, por edhe me kontaktet e tyre personale, edhe me kontributin e tyre, edhe me diskutimet në Parlament, edhe me vizitat e ndryshme që bëhen qoftë në Bruksel, në vendet anëtare apo në takimet me ata që vijnë në Shqipëri. Pra, roli i Kuvendit është absolutisht i padiskutueshëm, gjë që është e qartë për mua. Ka qenë e qartë edhe në detyrat e tjera, ndaj do të jetë e qartë edhe këndej e tutje, nëse konfirmohem në këtë detyrë. Kjo është absolutisht e padiskutueshme. Do të shfrytëzojmë të gjithë mekanizmat dhe çdo lloj mundësie për të avancuar sa më parë, sepse jemi të ndërgjegjshëm për kohën e humbur, jemi të ndërgjegjshëm se jo të gjitha energjitë e investuara nga pala jonë janë përkthyer në çdo rast në vlerësime nga vende të veçanta apo në tërësi në ecurinë e procesit. 
Pra, kemi një detyrim madhor, që përmes reformave, përmes aktivitetit tonë, përmes aftësive, përmes kapaciteteve, t’u tregojmë edhe një herë vendeve të Bashkimit Europian, që në këtë moment kritik, ku bashkohen aspekti teknik dhe aspekti gjeopolitik, të jemi të gatshëm të bëjmë punën tonë, të marrim më shumë përgjegjësi, të avancojmë sa më shpejt dhe ta përshpejtojmë ritmin, jo pse kjo  është thjesht kërkesë e qytetarëve, por sepse është domosdoshmëri në kuadrin e përgjithshëm të kompatibilitetit europian.
Zoti Xhafaj, faleminderit për fjalët e mira! Edhe unë dua t’ju përgëzoj për punën që keni bërë gjatë kohës që keni shërbyer si zëvendësministër në Ministrinë për Europën dhe Punët e Jashtme, sidomos në lidhje me aspektin e rëndësishëm që u përmend nga kolegët pararendës, mbi avancimin ekonomik, që mbetet një aks absolutisht i padiskutueshëm në marrëdhënie me vende të veçanta, natyrisht, edhe në marrëdhëniet me Bashkimin Europian. Çdo avancim ekonomik, çdo zhvillim i vendit kontribuon në plotësimin e pazëllit të madh të integrimit europian.           
 Zoti Kollçaku, shumë faleminderit për fjalët e mira! Aspekti i mbrojtjes dhe politika e përbashkët e mbrojtjes dhe e sigurisë së Bashkimit Europian ka pa diskutim vendin e vet. Ka gjithmonë një diskutim në lidhje me mbrojtjen europiane, pavarësinë europiane, raportet me NATO-n etj. Domethënë, jemi shumë të ndërgjegjshëm për këtë, por jemi një çikë herët për të përcaktuar pozicionin, sa kohë që jemi vend aleat në NATO dhe duam ta forcojmë aleancën në rolin e saj. Jam i sigurt se do të bëhemi gjithnjë e më shumë të ndjeshëm mbi diskutimet, mbi dinamikat, sa u përket çështjeve të sigurisë e të mbrojtjes së Bashkimit Europian. Kemi impenjimin tonë në këtë stad, me statusin e vendit kandidat dhe negociues tashmë. Jam i sigurt se me avancimin e procesit të negocimit këto gjëra do të bëhen më të qarta dhe angazhimet tona do të shprehen në mënyrë konkrete.
Në lidhje me aspektin specifik që ka të bëjë me mësimin e gjuhës shqipe dhe përhapjen e shkollave, sigurisht që do ta ngre këtë çështje në takimin që do të kem me ministrin e Jashtëm dhe do të shohim se ç’zgjidhje praktike mund të gjejmë, duke pasur parasysh se shumë gjëra mund të zgjidhen edhe në distancë, përmes teknologjisë. Megjithatë, kam bindjen se jo vetëm personeli i angazhuar, që ka qenë i angazhuar në kuadër të NATO-s, para anëtarësimit dhe pas anëtarësimit, por edhe ekipet tona në Bruksel do të vijnë duke u shtuar. Pra, numri i personave që do të vijnë, do të jetë më i  madh, gjë që me gjasë do të kërkojë një zgjidhje më sistemore, siç e theksoni ju. Absolutisht që ky do të jetë një diskutim që do ta zhvillojmë së shpejti me ministrin e Jashtëm.
Ministri Koçi, shumë faleminderit për fjalët e mira që thatë!
Ai për të cilën ju garantoj, është fakti se jam totalisht i ndërgjegjshëm, bazuar edhe nga eksperienca, por duke pasur parasysh stadin e marrëdhënieve me Bashkimin Europian, ajo që duhet të bëjmë është të trokasim në çdo derë, të jemi bindës, argumentues, me fakte konkrete, me të dhëna në lidhje me gjendjen ku jemi, çfarë kërkojmë, të qartë në lidhje me përgjegjësinë, me faktin se sa të ndërgjegjshëm jemi për atë që duhet bërë e për atë që do të bëjmë, sepse procesi është kompleks. Janë të implikuara 27 vende, janë një numër i pafund institucionesh. Do të na duhet t’i bindim të tërë e në të njëjtën kohë, në lidhje me faktin se kush jemi, çfarë bëjmë, çfarë duam dhe ku duam të shkojmë. 
Kësisoj, absolutisht që është në linjën e parë të angazhimeve të mia, që të jemi aktivë për të trokitur në çdo derë, në çdo kohë, për të parashtruar jo vetëm pikëpamjet dhe kërkesat tona, por mbi të gjitha për të paraqitur rezultatet tona.
Mimi Kodheli – Ju faleminderit, ambasador!
Në fakt, shkurtimisht desha të shtoja vetëm diçka, para se ta mbyllim këtë seancë të rëndësishme dëgjimore me tre kandidatët.
Prej shumë kohësh Shqipëria është pjesë e misionit të Bashkimit Europian në Bosnje-Hercegovinë. Pas vitit 2013 Shqipëria ishte pjesë e misionit të Bashkimit Europian në Mali, në një prej vendeve me riskun më të lartë mbarëbotëror. Kryesisht misioni drejtohej nga përfaqësia franceze atje. Ndërkohë, Shqipëria ka qenë pjesë e disa misioneve ushtarake të Bashkimit Europian, duke dhënë kontribute të qenësishme, pavarësisht faktit se të qenit vetëm në NATO e bënte atë të fokusuar pikërisht te misionet e NATO-s. 
Në fakt, ky ka qenë një argument i hershëm ynë, pasi argumentimi kishte të bënte me faktin se, nëse ne jemi të zotët për të qenë të barabartë midis të barabartëve nëpër misione të një risku të veçantë dhe të një niveli të veçantë profesionalizimi, siç ishin misionet e BE-së nëpër vende të ndryshme të botës, pse të mos ishim të aftë të avanconim në këtë proces, i cili, sigurisht, është shumë më kompleks sesa një proces ushtarak. Gjithsesi, me të drejtë logjika na çonte drejt këtij pretendimi. 
Këtë e përmenda jo vetëm pse publiku na ndjek, por edhe pse është një argument që rri aty, që shpeshherë nuk merret, nuk konsiderohet dhe nuk tregohet si një arritje vërtet e rëndësishme mes arritjeve të tjera të Shqipërisë në këtë fushë.
Thënë kjo, nëse nuk ka ndonjë koment a pyetje tjetër nga kolegët, unë mendoj se shumëçka u tha. Dua të falënderoj kryesisht prezencën e  ambasadorit Kuka, të ambasadores Janina dhe të ambasadorit Hoxha në këtë seancë dëgjimore, e cila ishte komplekse e serioze. Më vjen keq që në të tilla momente nuk kemi të pranishëm kolegët e opozitës, gjë të cilën e vunë në dukje edhe kolegë të tjerë, për t’i dhënë kësaj seance rëndësinë që kanë seanca të tilla. 
Gjithsesi, dua të falënderoj në mënyrë të veçantë sekretarin e Përgjithshëm, zotin Turdiu, në lidhje me praninë dhe përgatitjen e kësaj seance, si dhe zonjat e nderuara përfaqësuese të Ministrisë së Punëve të Jashtme, të cilat janë të pranishme këtu! Me besimin se flas edhe në emrin tuaj, kolegë të nderuar, përcjellim një opinion pozitiv te Presidenti i Republikës. Duke besuar se nga ana e Presidentit do të vijë një dekretim për të tria kandidaturat, e mbyllim këtë seancë dëgjimore, këtë mbledhje të komisionit, dhe ju uroj punë të mbarë!
Nga ana tjetër, para se ta mbyllim, më lejoni t’ju informoj se nesër në orën 10:00 kemi një mbledhje tjetër të komisionit, ndërsa sot në orën 12:00 kemi Komisionin e Integrimit.
Ju falënderoj edhe një herë!
Punë të mbarë dhe ditë të mbarë!

   
    MBYLLET MBLEDHJA

Etjen Xhafaj 

